Société en commandite par actions (Lëtzebuerg)

D'Société en commandite par actions (gekierzt SCA) oder Kommanditgesellschaft op Aktien ass eng Rechtsform vun den Handelsgesellschaften zu Lëtzebuerg. Se baséiert um ugepasste Gesetz vum 10. August 1915.

D'SCA kombinéiert d'Charakteristike vun der einfacher Kommanditgesellschaft (SCS) mat deene vun der Aktiegesellschaft (SA).

Den Haaptënnerscheed tëscht der SCS an der SCA läit dodran, datt d'Undeeler vun enger SCS – am Géigesaz zu den Aktië vun enger SCA – net fräi gehandelt kënne ginn.

De Virdeel vun enger SCA läit an der Stabilitéit vun hirer Gestioun.

D'SCA huet op d'mannst zwéin Aktionären: e Komplementär (voll haftbar – commandité) an e Kommanditist (deels haftbar – commanditaire).

De Commandité an de Coommanditaire ënnerscheede sech haaptsächlech wat hir jeeweileg Haftungen ugeet.

 Grënnung 
Eng SCA ka fir all Geschäftszweck gegrënnt ginn. De Komplementär muss de Statut vun enger Geschäftspersoun hunn, am Géigesaz zum Kommanditist, fir deen dat net virgeschriwwen ass.

D'Grënnung vun enger SCA muss virun engem Nottär gemaach ginn an d'Statute mussen integral am Handelsregëster publizéiert ginn.

 Bezeechnung 
Den Numm vun der Gesellschaft gëtt am Grënnungsakt festgehalen; en däerf net identesch mat schonn existente Gesellschafte sinn.

 Dauer 
D'SCA ka fir eng limitéiert oder onbegrenzt Zäit gegrënnt ginn an d'Dauer muss an de Statuten ernimmt sinn.

 Opléisung 
D'Grënn fir d'Opléisung vun der SCA kënne sinn:

 d'Enn vun der Liewensdauer vun der Gesellschaft, déi an de Statute festgeluecht gouf, 
 wann de Gesellschaftszweck erfëllt gouf oder net béi besteet;
 e Geriichtsurteel (z. B. wéinst legitimme Grënn oder wéinst illegalen Aktivitéiten), oder
 wann d'Aktionärsgeneralversammlung dat decidéiert.

Se gëtt och am Fall vum Doud, vum finanzielle Ruin oder der Faillite vum Commandité opgeléist. Fir d'Opléise vun der SCA an deene Fäll ze verhënneren, kann an de Statuten d'Méiglechkeet virgesi ginn, de Commandité z'ersetzen.

 Kapital 
Dat minimaalt Kapital fir eng SCA beleeft sech op 30.000 Euro.

D'Kapital vun der SCA besteet aus Aktien an et muss bei der Grënnung komplett souscrivéiert an op d'mannst zu engem Véierel vu sengem Wäert abezuelt sinn. D'Aktië sinn nominativ bis se vollstänneg abezuelt sinn an duerno sinn s'entweder nominativ, au porteur oder dematerialiséiert.

D'Aktie kënne fräi gehandelt ginn, vum Commandité gradewéi vum Coommanditaire.

 Verwaltungsorganer 
Ausser wann et an de Statuten anescht festgehale gouf, ass d'Generalversammlung vun den Aktionären (an deem d'Komplementären an d'Kommanditiste sinn) zoustänneg fir d'Akten déi d'Gesellschaft géintiwwer Drëttpersoune verflicht, z'erstellen an ze ratifizéieren.

D'SCA gëtt vun engem oder e puer Geranten (Commandité oder net) assuréiert. De Gerant kann och eng moralesch Persoun sinn, ouni datt eng physesch Persoun muss bestëmmt ginn.

D'Firma gëtt vun op d'mannst dräi Kommissären iwwerwaacht.

Den Opsiichtsrot (conseil de surveillance) schafft am Numm vun den Aktionären a gëtt Avisen of, iwwer Sujeten déi him vum Gerant virgeluecht ginn, an autoriséiert Aktiounen, déi iwwer d'Kompetenz vum Gerant erausginn.

 Responsabilitéit 
D'Komplementäre si gemeinsam a solidaresch fir d'Verflichtunge vun der Gesellschaft haftbar.

D'Kommanditiste si bis zum Betrag vun hirem Undeel um Kapital vun der Gesellschaft haftbar. Si däerfen net un der deeglecher Gestioun deelzehuelen, well hir Haftung soss net méi limitéiert wier.

D'Gerantë sinn der Gesellschaft géintiwwer haftbar fir all Feeler an der Gestioun wärend hirer Amtszäit.

 Verflichtung 
D'SCA muss e Regëster vun den nominativen Aktië féieren, an deem gewëssen Donnéeë mussen opgelëscht sinn.

Eng gesetzlech Kontroll vun der Comptabilitéit vun engem zertifiéierte Réviseur d'entreprise ass obligatoresch fir Firmaen, déi um Enn vun hirem Joresofschloss an no zwee Geschäftsjoren hannereneen d'Grenze vun zwéi vun de follgenden dräi Krittären iwwerschreiden: 

 Bilanszomm vu 4,4 Milliounen Euro;
 Nettoëmsaz vun 8,8 Milliounen Euro;
 Duerchschnëttlech Vollzäitaarbechtskräfte vu 50 Mataarbechter.

D'Kontroll duerch e Réviseur d'entreprise ersetzt an deem Fall d'Missioun vun de Kommissären.

Eng Partie Dokumenter, absënns de Grënnungsakt, d'Ernennen an d'Ofsetze vun de Gestionnairen, d'Besëtzer vun den Au-porteur-Aktien, d'Situatioun vum Gesellschaftskapital um Enn vun all Joer, asw. mussen integral am Firmeregëster publizéiert ginn.

 Comptabilitéit 
D'SCA muss ë. a. follgendes virleeën: Bilan, Gewënn- a Verloschtrechnung (compte de profits et pertes), Annexen an de Geschäftsrapport (rapport de gestion), déi vun der Generalversammlung musse guttgeheescht sinn

 Steieren 
D'Kommanditgesellschaft op Aktien ënnerläit follgende Steieren:

 Droit d'enregistrement
 Grondsteier (impôt foncier)
 Gewerbesteier (impôt commercial)
 Verméigenssteier (impôt sur la fortune)
 Kierperschaftssteier (impôt sur le revenu des collectivités)
 TVA.

 Beispiller 
Beispiller vu Kommanditgesellschaften op Aktien aus dem Handelsregëstergekuckt op lbr.lu:

 Aerobic SCA (B239173)
 Tesco Management SCA (B264200)
 Tomorrow Street SCA (B213819)

 Kuckt och 
 Handelskummer
 Handwierkerkummer

 Um Spaweck 

D'SCA op guichet.lu

Kategorie:Gesellschaftsformen zu Lëtzebuerg